Αθήνα, 2 Απριλίου 2019

**ΔΕΛΤΙΟ ΤΥΠΟΥ**

Συνάντηση με τον **Συντονιστή/Τομεάρχη** **Οικονομικών Υποθέσεων** της **Νέας Δημοκρατίας** κ. **Χρήστο Σταϊκούρα** είχε την **Τρίτη 2 Απριλίου 2019** η **Ελληνική Ένωση Ταμείων Επαγγελματικής Ασφάλισης (ΕΛ.Ε.Τ.Ε.Α.).** Την Ένωση εκπροσώπησαν ο Πρόεδρος αυτής & Πρόεδρος του Τ.Ε.Α.-ΥΠ.ΟΙΚ. **κ. Χρήστος Νούνης**, ο Α´ Αντιπρόεδρος και Πρόεδρος του Τ.Ε.Α. Ιnteramerican κ. Ευάγγελος Θωμόπουλος, ο Β΄ Αντιπρόεδρος κ. Χαράλαμπος Φύτρος (ΤΕΑ Johnson& Johnson) και ο Γενικός Γραμματέας κ. Ιωάννης Τζανάκος (TEA-ΠΑΣΙΑΛ).

Οι εκπρόσωποι της Ένωσης αφού **υπογράμμισαν** τους **βασικούς σκοπούς** της ΕΛ.Ε.Τ.Ε.Α. που είναι η συμβολή στη **διάδοση και ανάπτυξη** του θεσμού της Επαγγελματικής Ασφάλισης με βάση τη διεθνή εμπειρία καθώς και η συνδρομή στη **βελτίωση και εκσυγχρονισμό** του θεσμικού της πλαισίου λειτουργίας μέσω **υποβολής ολοκληρωμένων και εποικοδομητικών προτάσεων**, έθεσαν εγγράφως υπόψη του **κου Σταϊκούρα** και των επιστημονικών του συνεργατών, **κ.κ. Χ. Καραπλή** και **Π. Κουβέλη**, σειρά θεμάτων προς συζήτηση που αφορούν τόσο το ισχύον θεσμικό πλαίσιο λειτουργίας των Τ.Ε.Α. όσο – κυρίως – των συνολικών προτάσεων βελτίωσης του θεσμού της επαγγελματικής ασφάλισης και των συμμετεχόντων-ασφαλισμένων μελών του, που έχει επεξεργαστεί η Ένωση.

Μεταξύ των **βασικών εισηγήσεων** ήταν η διατήρηση της βασικής φιλοσοφίας του Ν.3029/2002 για τα επαγγελματικά ταμεία, η ανάγκη θεσμοθέτησης ενιαίας εποπτείας του κλάδου, η ανάγκη διαφοροποίησης της διαχείρισης της επαγγελματικής ασφάλισης από πολλούς και διαφορετικούς φορείς που πληρούν τις εποπτικές προϋποθέσεις, η εκλογίκευση των εξόδων εποπτείας, η εξειδίκευση του φορολογικού πλαισίου σε θέματα διευκόλυνσης της αμφίπλευρης μεταφοράς αποθεμάτων από ομοειδής δραστηριότητες μεταξύ των φορέων του 2ου και του 3ου ασφαλιστικού πυλώνα, η κατάργηση του ελάχιστου περιοριστικού ορίου σύστασης Τ.Ε.Α. των 100 ατόμων με παράλληλη θεσμοθέτηση των πολύ-συμμετοχικών επαγγελματικών ταμείων καθώς και της δυνατότητας ένταξης-υπαγωγής διαφόρων επαγγελματικών ομάδων σε υφιστάμενα Τ.Ε.Α. με διαφορετικά καταστατικά εισφορών.

**Ο κος Σταϊκούρας από τη δική του πλευρά,** αφού ευχαρίστησε τα μέλη της Διοίκησης της ΕΛ.Ε.Τ.Ε.Α. για την πρωτοβουλία της ενημερωτικής συνάντησης, έδειξε ενήμερος τόσο για τη σύσταση και δράση της ΕΛ.Ε.Τ.Ε.Α., **χαιρετίζοντας** την εξέλιξη αυτή, όσο και για τη λειτουργία της επαγγελματικής ασφάλισης. Σημείωσε ότι ως αρμόδιος Τομεάρχης Οικονομικών της Νέας Δημοκρατίας ενδιαφέρεται ενεργά για τις εξελίξεις και τα δρώμενα του Ασφαλιστικού Συστήματος της χώρας, όπως αυτό εκφράζεται μέσα από τους υφιστάμενους τρείς πυλώνες λειτουργίας τους. Υπογράμμισε βεβαίως ότι ο βασικός προγραμματικός σχεδιασμός του κόμματος της Αξιωματικής Αντιπολίτευσης στα εργασιακά και ασφαλιστικά θέματα υλοποιείται από τους αρμόδιους βουλευτές του Τομέα Κοινωνικής Ασφάλισης. Ο κος Σταϊκούρας αφού περιέγραψε συνοπτικά τις γενικές πτυχές του ασφαλιστικού/συνταξιοδοτικού προγράμματος της Νέας Δημοκρατίας ζήτησε και έλαβε από τα μέλη της ΕΛ.Ε.Τ.Ε.Α. **αναλυτική ενημέρωση** για τον κλάδο των επαγγελματικών ταμείων και την εμπειρία λειτουργίας τους σε εθνικό, ευρωπαϊκό και διεθνές επίπεδο. Ιδιαίτερο ενδιαφέρον επέδειξε στις διατάξεις του επικείμενου **νέου ευρωπαϊκού θεσμικού πλαισίου** των Τ.Ε.Α. που επέρχονται προσεχώς στο εθνικό δίκαιο με την ενσωμάτωση της 2ης ευρωπαϊκής οδηγίας 2341/2016/ΕΕ για τα Ιδρύματα Επαγγελματικών Συνταξιοδοτικών Παροχών (ΙΕΣΠ), εντός του πρώτου εξαμήνου του 2019.

Οι εκπρόσωποι της ΕΛ.Ε.Τ.Ε.Α. **ευχαρίστησαν** τον κ. Σταϊκούρα για τη συνάντηση γνωριμίας και αμοιβαίας ενημέρωσης και έθεσαν τις υπηρεσίες των μελών της στη διάθεσή του για παροχή οποιασδήποτε αρωγής προς την κατεύθυνση της βελτίωσης, και ανάπτυξης της επαγγελματικής ασφάλισης.